Gebruik genadetyd | Netwerk24
Mariana Nel (links) en Ilse van Aardt is twee van die groep van ongeveer 70 kankeroorwinnaars wat aan die Relay for Life deelgeneem het.Foto's: Lientjie Mentz
Die heerlike reën Saterdagmiddag (09/03) was nie 'n demper op almal wat vanjaar KANSA se Relay for Life by die Pantserskool in Tempe bygewoon het nie.
Ná die reën is die aktiwiteite tot binne 'n saal verskuif waar die kankeroorwinnaars die voortou geneem het om die nuwe, kleiner roete om 'n Rooikat-pantservoertuig te voltooi.
Andrea Oberholzer, ma van Jana du Plessis wat in 2017 aan kanker oorlede is, was die gasspreker op die geleentheid. Haar raad aan mense wat kankerpasiënte versorg, is om hulle te ondersteun.
"Ons moet net daar wees wanneer hulle ons nodig het.
"Ek verstaan dat jou hart soms stukkend is.
"Onthou net: Aardetyd is genadetyd. Dit is geleende tyd. Wat maak ons met ons geleende tyd op aarde?"
Johan Weyers en Marike Simkin van KANSA sê daar het vanjaar sowat 21 spanne vir Relay for Life ingeskryf. Vanjaar se tema was "Fight for Hope".
Hulle sê die doel met die jaarlikse Relay for Life is om eer te bring aan mense wat deur kanker geraak word, die lewe te vier van mense wat kanker oorwin het en te dink aan almal wat geliefdes weens kanker aan die dood afgestaan het.